Asia T‑202/13

Group’Hygiène

vastaan

Euroopan komissio

”Kumoamiskanne — Ympäristö — Direktiivi 94/62/EY — Pakkaukset ja pakkausjätteet — Direktiivi 2013/2/EU — Rullat ja putkilot, joiden ympärille on kierretty joustavaa materiaalia — Toimialajärjestö — Toimi ei koske kantajaa suoraan — Tutkimatta jättäminen”

Tiivistelmä – Unionin yleisen tuomioistuimen määräys (ensimmäinen jaosto) 7.7.2014

Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Yksityistä suoraan koskeva toimi – Arviointiperusteet – Direktiivi 2013/2, jolla muutetaan direktiivin 94/62 mukaista esimerkkiluetteloa pakkauksina pidettävistä tuotteista – Jäsenvaltioiden velvollisuus ottaa käyttöön järjestelmä pakkauksina pidettävistä tuotteista peräisin olevien jätteiden palauttamiseksi, keräämiseksi ja hyödyntämiseksi – Mainittujen tuotteiden valmistajia edustavan toimialajärjestön nostama kanne – Toimi ei koske kantajaa suoraan – Tutkimatta jättäminen

(SEUT 263 artiklan neljäs kohta ja SEUT 288 artiklan kolmas kohta; Euroopan parlamentin ja neuvoston direktiivin 94/62 3 artiklan 1 kohta ja 7 artikla sekä liite I; komission direktiivi 2013/2)

Jäseniään edustavalla toimialajärjestöllä on oikeus kumoamiskanteen nostamiseen vain, jos sen edustamilla henkilöillä tai joillain näistä on erikseen asiavaltuus tai jos se voi vedota omaan asiavaltuuteensa.

Direktiivi on SEUT 288 artiklan kolmannen kohdan mukaan osoitettu jäsenvaltioille. Niinpä toimialajärjestön jäsenten kaltaiset yksityiset voivat SEUT 263 artiklan neljännen kohdan nojalla nostaa direktiivistä kumoamiskanteen vain, jos se on sääntelytoimi, joka koskee niitä suoraan eikä edellytä täytäntöönpanotoimenpiteitä, tai jos se koskee niitä suoraan ja erikseen.

Vaatimuksesta, jonka mukaan kanteen kohteena olevan toimen on koskettava luonnollista henkilöä tai oikeushenkilöä suoraan, on tässä yhteydessä todettava, että se edellyttää, että riitautetulla toimella on välittömiä vaikutuksia tämän oikeusasemaan ja ettei se jätä niille, joille se on osoitettu ja joiden tehtävänä on sen toimeenpano, lainkaan harkintavaltaa, jolloin toimeenpano on täysin automaattista ja perustuu yksinomaan unionin säännöstöön eikä edellytä välissä olevien sääntöjen soveltamista.

Jäseniään edustavan toimialajärjestön nostamaa kannetta, jolla vaaditaan pakkauksista ja pakkausjätteestä annetun direktiivin 94/62 liitteen I muuttamisesta annetun direktiivin 2013/2 kumoamista, ei voida ottaa tutkittavaksi, jos mainituilla jäsenillä ei ole asiavaltuutta tai jos toimialajärjestö ei ole vedonnut omaan asiavaltuuteensa.

Mainittu direktiivi on nimittäin sekä muodoltaan että sisällöltään yleisesti sovellettava toimi, jota sovelletaan tietyissä objektiivisesti määritetyissä tilanteissa ja joka koskee yleisesti ja abstraktisti kaikkia jäsenvaltioiden talouden toimijoita, jotka harjoittavat toimintaa aloilla, joilla käytetään kyseisellä direktiivillä direktiivin 94/62 liitteeseen I sisällytettyjä pakkauksina pidettäviä tuotteita, mukaan lukien tuotteet, jotka koostuvat rullista ja putkiloista, joiden ympärille on kierretty joustavaa materiaalia. Direktiivi ei voi sellaisenaan luoda velvoitteita yksityisille, eikä siihen siten voida sellaisenaan vedota yksityisiä vastaan. Tästä seuraa, että direktiivi, jolla velvoitetaan jäsenvaltiot pitämään tiettyjä tuotteita direktiivin 94/62 3 artiklan 1 kohdassa tarkoitettuina pakkauksina, ei sellaisenaan, ennen kansallisten täytäntöönpanotoimien toteuttamista ja niistä riippumatta, vaikuta suoraan taloudellisten toimijoiden oikeudelliseen asemaan SEUT 263 artiklan neljännessä kohdassa tarkoitetuin tavoin. Tarkemmin on sanottava, ettei direktiivin 94/62 7 artiklaan perustuvaa velvollisuutta ottaa käyttöön järjestelmä pakkauksiksi tuotteiksi direktiivillä 2013/2 nimetyistä tuotteista peräisin olevan jätteen palauttamiseksi, keräämiseksi ja hyödyntämiseksi voida soveltaa välittömästi kantajana olevan toimialajärjestön jäseniin. Tämä nimittäin edellyttää kyseessä olevan jäsenvaltion toimenpiteitä sen täsmentämiseksi, miten se aikoo panna kyseessä olevan velvollisuuden täytäntöön muun muassa rullien ja putkiloiden, joiden ympärille on kierretty joustavaa materiaalia, osalta.

Jäsenvaltioilla on lisäksi harkintavalta valita toimet, joilla direktiivillä 94/62 kyseisten tuotteiden osalta asetetut tavoitteet saavutetaan. Mahdolliset vaikutukset kantajana olevan järjestön jäsenten oikeusasemaan eivät kuitenkaan johdu tämän tuloksen saavuttamista koskevasta vaatimuksesta vaan niiden toimenpiteiden valinnasta, joihin jäsenvaltio päättää ryhtyä kyseisen tuloksen saavuttamiseksi.

Niinpä direktiivin 2013/2 täytäntöön panemiseksi annettavilla kansallisilla säännöksillä – ei direktiivillä itsellään – voi olla oikeudellisia vaikutuksia kantajana olevan toimialajärjestön jäsenten tilanteeseen. Tämän seurauksena direktiivin 2013/2 ei voida katsoa vaikuttavan suoraan näiden jäsenten oikeuksiin tai tällaisten oikeuksien käyttämiseen.

(ks. 19, 23, 27, 29, 33, 37–39, 43 ja 51 kohta)